Vyfde verdagte (18) vas ná moord op tienerArgieffoto ŉ Vyfde verdagte is in hegtenis geneem in verband met die moord op ŉ 17-jarige seun wie se liggaam Sondag in die vroeë oggendure op ŉ strand in Port Elizabeth aangetref is. Kol. Priscilla Naidu, woordvoerder van die polisie, het gesê die vyfde verdagte (18) het homself Sondag aan die polisie oorgegee. Maroela Media het vroeër berig die polisie is Sondag teen 04:45 in kennis gestel van ŉ liggaam wat op die Hobie-strand in Summerstrand lê. By polisiebeamptes se aankoms op die toneel het hulle die liggaam van die tienerseun aangetref met ŉ steekwond in sy bors. Die oorledene is later as Curtly Alexander geïdentifiseer. ŉ Moordondersoek is begin en teen 13:45 is drie tieners van Arcadia in Bethelsdorp in hegtenis geneem. Die vierde verdagte, ook van Arcadia, se ma het hom na die polisiestasie gebring. Die verdagtes sal onderskeidelik vandag en môre in die hof verskyn.